Afrikaanse sanger ‘dankbaar’ hy leef ná ongelukJohan Anker (Foto: Facebook) Die Afrikaanse sanger Johan Anker sê dit is net genade dat hy leef nadat hy die afgelope naweek in ŉ botsing betrokke was waarin sy motor afgeskryf is. Anker sê Woensdag aan Maroela Media hy het Sondag op pad van sy ouerhuis in Port Elizabeth na Johannesburg die dood net-net vrygespring toe hy ŉ vragmotor verbygesteek het en beheer oor sy motor verloor het. Volgens die sanger kon hy aanvanklik nié enige aankomende verkeer sien nie en het daarom besluit om die vragmotor teen ŉ “bultjie” verby te steek. Hy sê hoewel hy teen ŉ opdraande gery het, was daar nié ŉ sperstreep nie. “Ek het die vragmotor reeds halfpad verby gesteek toe ek ŉ motor in die aankomende verkeer sien aankom,” sê hy. “Ek het aanvanklik gedink die bestuurder sal stadiger begin ry, maar dit het nie gelyk of die persoon spoed verminder het nie. Ek het geweet ek sal moet skerp briek trap om weer agter die vragmotor in te kom.” Anker sê dit is toe dat hy beheer oor die voertuig verloor het. “Ek het onmiddellik geweet iets is nie reg nie. Die motor het begin tol en daar was niks wat ek daaraan kon doen nie; al wat ek kon doen was vasklou. Toe tol my motor teen die vragmotor vas en die impak van dié slag het die motor toe twee keer, tot van die pad af, laat rol. Anker se Honda ná die ongeluk (Foto: Facebook) “Dit het gevoel soos iets wat vir ewig gaan aanhou. ŉ Mens kan nie beskryf hoe dit voel wanneer ŉ motor met jou rol nie. Jy is absolute magteloos. Ek het net heeltyd gedink ‘maar wat as ek nou doodgaan’. Ek het gedink aan hoe baie ek nog sou wou doen, en aan my ouers. Daar is nie tyd vir bang wees nie. Die motor het uiteindelik op sy wiele met sy neus nog in die pad tot stilstand gekom en die eerste ding wat ek gedink het, was ‘dankie, liewe Heer, ek leef’.” Die sanger sê hy is “aangenaam verras” deur weldoeners wat stilgehou het om nooddienste na die toneel te ontbied. Volgens hom was ŉ finale jaar mediese student, ŉ jong paramedikus en ŉ dominee onder ŉ groep mense wat op die toneel stilgehou het. “Die paramedikus en die student het my uit die motor gehelp en my laat regop sit terwyl van die ander mense my solank gehelp het om my ouers te bel. Dit is wonderlik om te weet dat mense nog omgee,” sê hy. Die vragmotorbestuurder het ook langs die pad stilgehou. Hy het geen beserings opgedoen nie. Anker sê hy het ŉ fraktuur aan sy linkerarm en aan die regterkant van sy bors opgedoen. Hy sê hy het ŉ “baie seer” oop wond aan sy linkerarm opgedoen en sy nek is ook baie styf. Die sanger sal na alle waarskynlikheid weer eerskomende Maandag op die been wees. Die verfilming van sy jongste musiekvideo vir die liedjie “Deel dit uit” is ook onbepaald uitgestel. Anker se Honda ná die ongeluk (Foto: Facebook)